ROZHODNUTIE KOMISIE
z 9. marca 2006,
ktorým sa udeľujú výnimky s cieľom zosúladiť štatistické systémy členských štátov s nariadením Európskeho parlamentu a Rady (ES) č. 1161/2005
[oznámené pod číslom K(2006) 706]
(Iba anglický, český, dánsky, estónsky, fínsky, francúzsky, grécky, maďarský, maltský, portugalský, slovenský, slovinský a švédsky text je autentický)
(2006/209/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1161/2005 zo 6. júla 2005 o zostavovaní štvrťročných nefinančných účtov podľa inštitucionálneho sektora (1), a najmä na jeho článok 3 ods. 4,
so zreteľom na žiadosti Českej republiky, Dánskeho kráľovstva, Estónskej republiky, Helénskej republiky, Írska, Cyperskej republiky, Luxemburského veľkovojvodstva, Maďarskej republiky, Maltskej republiky, Portugalskej republiky, Slovenskej republiky, Slovinskej republiky, Fínskej republiky, Švédskeho kráľovstva a Spojeného kráľovstva Veľkej Británie a Severného Írska,
keďže:
(1)
V nariadení (ES) č. 1161/2005 sa uvádza zoznam štvrťročných údajov, ktoré sa musia zasielať od 3. januára 2006.
(2)
Článok 3 ods. 4 nariadenia (ES) č. 1161/2005 stanovuje, že Komisia môže schváliť výnimky z tohto nariadenia, ak si národné štatistické systémy vyžadujú významné úpravy. Takéto výnimky nemajú trvať dlhšie ako tri roky odo dňa nadobudnutia účinnosti nariadenia.
(3)
Niekoľko orgánov členských štátov listom požiadalo o udelenie výnimiek podľa článku 3 ods. 4 nariadenia (ES) č. 1161/2005.
(4)
Z informácií poskytnutých Eurostatu vyplýva, že dôvodom žiadostí členských štátov o výnimky je potreba významných úprav národných štatistických systémov na účely ich úplného zosúladenia s nariadením (ES) č. 1161/2005. Zostavovanie štvrťročných nefinančných účtov podľa inštitucionálneho sektora si vyžaduje dodatočné zdroje údajov, vývoj nových štatistických nástrojov a navrhnutie a implementáciu systému tvorby, v rámci ktorého je možné dodržať krátke lehoty. Požadované výnimky by sa preto mali udeliť,
PRIJALA TOTO ROZHODNUTIE:
Článok 1
Týmto sa udeľujú výnimky členským štátom uvedeným v prílohe na základe podmienok a obmedzení v nej stanovených, s cieľom umožniť týmto členským štátom zosúladiť ich príslušné národné štatistické systémy s nariadením (ES) č. 1161/2005.
Článok 2
Rozhodnutie je určené Českej republike, Dánskemu kráľovstvu, Estónskej republike, Helénskej republike, Írsku, Cyperskej republike, Luxemburskému veľkovojvodstvu, Maďarskej republike, Maltskej republike, Portugalskej republike, Slovenskej republike, Slovinskej republike, Fínskej republike, Švédskemu kráľovstvu a Spojenému kráľovstvu Veľkej Británie a Severného Írska.
V Bruseli 9. marca 2006